Adjunkminister van polisie gaan gevalle polisieman se familie besoekBurger Holz. Foto: Facebook Maggie Sotyu, adjunkminister van polisie, gaan Vrydag die gesin van ao. Burger Holz (49), wat Woensdag op die N2-snelweg in Kaapstad vermoor is toe sy motor glo ŉ versperring in die pad getref het, besoek. Die minister sal ná die besoek die media by die Somerset-Wes-polisiestasie toespreek en na verwagting meer lig werp oor ŉ vlaag van soortgelyke aanvalle op dié snelweg, wat intussen die N2 Hell Run gedoop is. Vele voorvalle is die afgelope tyd op die snelweg aangemeld waar mensgemaakte versperrings in die pad geplaas word. Motoriste word dan aangeval en beroof wanneer hulle stilhou as die voertuig die versperrings tref en die bande beskadig word. Holz, wat betrokke was by die Valke se eenheid vir kommersiële misdaad, is vermoedelik die jongste slagoffer van dié tendens. Brig. Hangwani Mulaudzi, woordvoerder van die Valke, het gesê Holz was die oggend op pad werk toe, toe sy motor versperrings in die pad getref het. “Hy het noodgedwonge stilgehou om ondersoek in te stel, waarna hy deur twee mans aangeval is,” het Mulaudzi gesê. Kol. Tembinkosi Kinana, woordvoerder van die polisie, het kort ná die voorval gesê dat die beampte nie in sy motor was toe hy verskeie kere met ŉ mes gesteek is nie. Volgens berigte het hy sy motor se band omgeruil. Holz is op die toneel dood verklaar. Genl.maj. Thembisile Patekile, waarnemende polisiehoof in die Wes-Kaap, het sy medelye met die beampte se familie, vriende en kollegas uitgespreek. Enigiemand met inligting oor die voorval kan die ondersoekbeampte, kapt. Kenneth Speed, by 082 411 2127 bel.